নাম পরিবর্তন নিয়ে ইতিমধ্যে তর্ক বিতর্কের ঝড়ে উত্তাল সোশ্যাল মিডিয়া ৷ বিদ্বজ্জনেরা যেমন একাধারে এই সিদ্ধান্তকে স্বাগত জানিয়েছেন অপরদিকে কেউ কেউ নাম পরিবর্তন নিয়ে অসন্তোষও প্রকাশ করেছেন ৷ শিক্ষাবিদ পবিত্র সরকার জানান, ‘রাস্তার নাম বদলায় ৷ বদলাচ্ছে ইতিহাস ৷ রাজ্যের নাম বদলের প্রস্তাবকে স্বাগত জানাচ্ছি ৷’ নাম বদলের সিদ্ধান্তকে স্বাগত জানিয়ে লেখক শীর্ষেন্দু মুখোপাধ্যায়ের প্রতিক্রিয়া, ‘রাজ্যের নাম বদল হোক, অনেকদিন ধরে চেয়েছি ৷ রাজ্যের আদি নাম তো বঙ্গই, তাই পুরোনো নাম ফিরে এলে ভালো লাগবে ৷’ নাম পরিবর্তন নিয়ে একই মত সমরেশ মজুমদারের ৷ তিনি বলেন, ‘পূর্ববঙ্গ যখন নেই, তখন পশ্চিমবঙ্গের কি অর্থ? বঙ্গ নামই ভালো ৷’